**ШИНЭ ХАРХОРУМ” ХОТЫН БҮТЭЭН БАЙГУУЛАЛТЫГ ДЭМЖИХ ТУХАЙ ХУУЛИЙН ТӨСЛИЙН УРЬДЧИЛСАН ТАНДАН СУДАЛГААНЫ ТАЙЛАН**

Улаанбаатар хот

2024 он

АГУУЛГА

Нэг. АСУУДАЛД ДҮН ШИНЖИЛГЭЭ ХИЙСЭН БАЙДАЛ

* 1. Асуудлын мөн чанар, цар хүрээг тодорхойлсон байдал
  2. Эрх, хууль ёсны ашиг сонирхол нь хөндөгдөх этгээдийг тодорхойлсон байдал
  3. Асуудал үүссэн шалтгаан, нөхцөлийг тодорхойлох

Хоёр. АСУУДЛЫГ ШИЙДВЭРЛЭХ ЗОРИЛГЫГ ТОДОРХОЙЛОХ

2.1 Шинэ Хархорум хотыг байгуулснаар гарах эерэг үр дагавар

Гурав. ЗОХИЦУУЛАЛТЫН ҮР НӨЛӨӨГ ТАНДАН СУДАЛСАН БАЙДАЛ

3.1 Хүний эрхэд үзүүлэх үр нөлөө

3.2 Эдийн засагт үзүүлэх үр нөлөө

3.3 Нийгэмд үзүүлэх үр нөлөө

3.4 Байгаль орчинд үзүүлэх үр нөлөө

Дөрөв. ОЛОН УЛСЫН БОЛОН БУСАД УЛСЫН ЭРХ ЗҮЙН ЗОХИЦУУЛАЛТЫГ ХАРЬЦУУЛСАН СУДАЛГАА

Тав. ДҮГНЭЛТ

Зургаа. ЭХ СУРВАЛЖ

**Нэг. АСУУДАЛД ДҮН ШИНЖИЛГЭЭ ХИЙСЭН БАЙДАЛ**

Монгол Улсын Ерөнхийлөгчийн 2022 оны 12 дугаар сарын 20-ны өдрийн “Хархорум хотын сэргээн байгуулах тухай” 230 дугаар зарлиг, Монгол Улсын Их Хурлын 2023 оны 01 дүгээр сарын 12-ны өдрийн “Орхоны хөндийд шинэ Хархорум хот байгуулах тухай” 07 дугаар тогтоолоор Шинэ Хархорум хотыг байгуулахаар шийдвэрлэсэн.

Монгол Улсын Их Хурлын 2020 оны 52 дугаар тогтоолоор баталсан “Алсын хараа 2050” Монгол Улсын хөгжлийн бодлогын Зорилт 8.2-т “Эдийн засгийн тэргүүлэх салбарууд болон байршлын давуу талд тулгуурлан бүс, орон нутагт аялал жуулчлалыг хөгжүүлэх” 1-р үе шат (2021-2030)-нд “3. Орхоны хөндийд шинэ нийслэлийн байршлыг сонгож, техник эдийн засгийн үндэслэл, хөгжлийн ерөнхий төлөвлөгөөг боловсруулж, бүтээн байгуулалтын ажлыг эхлүүлнэ.”, 2-р үе шат (2031-2040)-нд “3. Шинэ нийслэлд төрийн захиргааны болон зарим нийгмийн үйлчилгээний байгууллагуудыг үе шаттайгаар нүүлгэх ажлуудыг эхлүүлсэн байна.”, 3-р үе шат (2041-2050)-нд “2. Шинэ нийслэлийг ЮНЕСКО-д бүртгэлтэй соёлын бүтээлч хот болгоно.” гэж тус тус заасан.

Монгол Улсын Их Хурлын 2020 оны 24 дүгээр тогтоолоор баталсан Монгол Улсын Засгийн газрын 2020-2024 оны үйл ажиллагааны хөтөлбөр”-ийн 4.5.3-т “Гадаадын хөрөнгө оруулагчдын эрх ашгийг тууштай хамгаалж, дэд бүтэц, уул уурхай, эрчим хүч, хүнс, хөдөө аж ахуй, аялал жуулчлал зэрэг эдийн засгийн тэргүүлэх салбар, мега төслүүдэд гадаадын хөрөнгө оруулалт татах, хөнгөлөлттэй зээл, буцалтгүй тусламж авахад дэмжлэг үзүүлнэ.” гэж тусгасан.

**1.1 Асуудлын мөн чанар, цар хүрээг тодорхойлсон байдал:**

Шинэ Хархорум хот байгуулах, түүний бүтээн байгуулалтыг тусгайлсан хуулиар тодорхойлох хэрэгцээ шаардлагыг Монгол Улсын бүсчилсэн хөгжил, нийгэм, эдийн засгийн нөхцөл байдлыг тухайлан шинжлэн судалж тодорхойлов.

**Монгол Улсын бүсчилсэн хөгжил, нийгэм, эдийн засгийн нөхцөл байдал**

Монгол Улс 2001 оны байдлаар нийт 2.4 сая хүн амын 794,000 нь Улаанбаатар хотод оршин суудаг байсан бол 2023 оны байдлаар 3.4 сая хүн амын 1.7 сая нь буюу хүн амын 50 хувь нь Улаанбаатар хотод оршин сууж байгаа ба энэ үзүүлэлт цаашид ч нэмэгдэхээр байна. Хот, суурин газруудад хүн амын дийлэнх нь суурьшсантай холбоотойгоор хүн амын нягтрал хот, хөдөөд хэд ялгаатай болж цаашид Монгол Улсын алслагдсан сум эзгүйрэх нөхцөл байдал үүснэ.


Мөн Улаанбаатар хот нь Монгол Улсын нийт газар нутгийн 0.3 хувийг эзлэх хэмжээтэй боловч дотоодын нийт бүтээгдэхүүний 66 хувь, Их, дээд сургууль, коллежийн 96 хувь, Эрүүл мэндийн байгууллагын 61 хувь мөн дотоодын нийт бүтээгдэхүүний 66 хувь нь Улаанбаатар хотод төвлөрсөн.

Монгол Улс нь 1974 онд Булган аймгийн нутаг дэвсгэрт Эрдэнэт хотыг байгуулснаас хойш шинээр хот байгуулаагүй мөн Монгол Улсад хүчин төгөлдөр мөрдөгдөж буй Газрын тухай хууль, Барилгын тухай хууль, Хот байгуулалтын тухай хууль зэрэг салбар эрх зүйн зохицуулалт бүхий хууль тогтоомжид шинээр хот байгуулахтай холбоотой харилцаа зохицуулалтгүй үлдсэн.

Дээр дурдсан хүн амын хэт төвлөрөлийг сааруулах зорилгоор Шинэ Хархорум хотыг бүтээн байгуулах зорилтын хүрээнд Шинэ Хархорум хотын ажиллах хүчний тооцоог бүрдүүлэх нөөцийг Улаанбаатар хотоос шилжин суурьших болон орон нутгаас шилжин суурших иргэд гэсэн үндсэн хэсэгт хувааж дараах байдлаар тодорхойлсон. Үүнд:

Шинэ Хархорум хотын 25,780 га талбайг үүрэг зориулалтын бүсчлэлээр 10 бүсээр зохион байгуулж, бүсийн үүрэг зориулалтаас нь хамаарч бий болох ажлын байрны тоог тооцолсон ба 2040 он гэхэд нийт 213,844 ажлын байр бий болно гэж төлөвлөсөн.

Шинэ Хархорум хот нь доор харуулсан бүсүүдтэй байна.



Шинэ Хархорум хотын инженерийн болон нийгмийн дэд бүтцийн хангамжийн асуудлыг дараах байдлаар төлөвлөөд байна.

1. **Автозам**

Шинэ Хархорум хотыг байгуулах төлөвлөлтийн талбай нь зам харилцааны хувьд олон улсын чанартай АН-32 буюу Архангай аймгийн Хашаат сумын Тарнын гүүрнээс Өвөрхангай аймгийн Хархорин сум хүртэлх А0601, Архангай аймгийн Цэцэрлэг хот хүртэлх А0602 дугаартай улсын чанартай авто замууд дайран өнгөрөх ба Хархориноос Өгий нуур чиглэлийн А28 улсын чанартай 55 км хатуу хучилттай авто замууд уг талбарт багтаж байна.

Мөн Мянганы замын хэвтээ тэнхлэгийн үргэлжлэл болох Орхоны гүүрнээс Батцэнгэл сумыг дайраад Ихтамир сумын төвд А0603 дугаартай хатуу хучилттай авто замтай холбох зам, гүүрний ажил хийгдэж байна. Хот суурины нутаг дэвсгэр газарт хот байгуулалтын иж бүрэн үнэлгээ хийх аргачилсан заавар' УББ 30-201-09 -д Зам тээврийн үнэлгээнд Авто замаар хангагдах байдлын үнэлгээгээр төлөвлөлтийн талбайн 85% тохиромжтой, 15% нь хязгаарлагдмал тохиромжтой гэсэн дүгнэлт гарсан.

Шинэ Хархорум хотын гадна зам тээврийн сүлжээг төлөвлөхдөө дээрх хийгдэж байгаа судалгаа, төлөвлөлтийн ажлуудтай уялдуулан одоо байгаа Баруун аймгуудын чиглэлд тус хотыг дайран өнгөрөх зам, Өгий нуур чиглэлийн Хөшөө Цайдмын замыг өргөтгөн хотын гадна зам тээврийн гол зам болгохоор тооцсон. Мөн Олон улсын нисэх буудал төлөвлөж буй Элсэн тал хүртэл 50 км шинэ хотын хурдны замын трассыг төлөвлөсөн.

Зам тээврийн сүлжээний оновчтой тогтолцоо нь хотын барилга байгууламжийн үүргийн бүсчлэл, газар зохион байгуулалт, эдэлбэр газрын хуваарилалт, бүх төрлийн үйлчилгээний зохистой хүртээмжид чухал үүрэгтэй.

Иймээс төлөвлөлтийн үзэл баримтлалын хүрээнд хотын I зэргийн гол замыг 6 эгнээ, 2 урсгалтай 1 дүгээр эгнээ нь нийтийн тээврийн тусгай замтай байхаар, II зэргийн гол замыг 4 эгнээ, 2 урсгалтай олон нийтийн төвүүдийг холбосон тэнхлэг дагуу 2 урсгалтай нийтийн тээврийн тусгай замтай, I зэргийн туслах замыг 3 эгнээ, 2 урсгалтай байхаар тус тус тооцон хэвтээ, босоо чиглэлд хотын төвийн хэсэгт 300-500 м, хотын захын үйлдвэр аж ахуйн бүсэд 500-800м алгасалтай авто замын цацраг болон торон системийг холимог байдлаар төлөвлөсөн.

1. **Усан хангамж, ариутгах татуурга**

Хархорум хотын унд ахуйн усны хэрэглээг урьдчилсан байдлаар 80,000м3/хоног байхаар тооцсон. Ус хангамжийг гүний болон гадаргын эх үүсвэрээр хангана. Гадаргын усыг цуглуулах, борооны усыг хуримтлуулж, нуур тойрмыг нөхөн сэргээх гадаргын усыг цэвэршүүлэн ашиглах боломжтой байхаар төлөвлөж байна. Хотын бохир ус цэвэрлэх байгууламжийг орчин үеийн дэвшилтэт технологи ашиглан бүрэн боловсруулалт хийн био хий, бордоо болгон ялган авах боломжийг бүрдүүлнэ.

Цэвэрлэх байгууламжаас гарсан усыг мембран технологиор цэвэршүүлэн дулааны цахилгааны станц болон бусад үйлдвэрийн технологийн хэрэгцээг хангана. Хархорум хот болон нөлөөллийн бүсэд гадаргын усны ус зүйн тооцоо, судалгаа хийлгэхээр төлөвлөж байна. Хөгжлийн ерөнхий төлөвлөгөөний түвшинд хотын хүн амын усны хэрэглээг тооцож, цэвэрлэх байгууламж, ус цэвэршүүлэх үйлдвэрийн техник эдийн засгийн үндэслэлийг нарийвчлан боловсруулна.

1. **Эрчим хүчний хангамж**

Хархорум хотын эрчим хүчний хэрэгцээг хангах зорилгоор газар зүйн онцлог, цаг уур, түлшний нөөц боломжид түшиглэн шинээр дулааны цахилгаан станц байгуулах боломжтой. Дулааны цахилгаан станц нь ногоон хөгжлийн бодлогод нийцсэн эрчим хүч, нөөцийн хэмнэлттэй, хүлэмжийн хийн ялгарал болон хаягдал багатай, хүний эрүүл мэнд хүрээлэн буй орчинд эрсдэлгүй сэргээгдэх эрчим хүчний эх үүсвэртэй хосолмол ажиллагаатай байна. Эхний ээлжид Хархорум хотыг 500 000 хүн амтай байхаар төлөвлөж байгаа боловч ирээдүйд хотын хүн ам өсөж, эрчим хүчний хэрэгцээ өснө гэж дулааны цахилгаан станцыг өргөтгөх боломжтой төлөвлөв.

Дулааны цахилгаан станцад боловсруулсан хатуу түлш болон байгалийн хийг ашиглахаар төлөвлөв. Эрчим хүчний эх үүсвэрийн технологи болон түлшний сонголтыг техник эдийн засгийн үндэслэлээр нарийвчлан боловсруулах шаардлагатай.

1. **Дулаан хангамж**

Хархорум хотын дулааны ачаалал нь урьдчилсан байдлаар 627,9Гкал/цаг ба дулаан хангамжийн систем нь төвлөрсөн болон хэсэгчилсэн эх үүсвэртэй байхаар тооцов. Хотын эрчим хүчний хэрэгцээтэй уялдуулан эх үүсвэрийн хүчин чадлыг үе шаттайгаар нэмэгдүүлэх боломжтойгоор төлөвлөж байна.

Төлөвлөж буй барилга байгууламж нь эрчим хүчний хэмнэлттэй байх ба хосолмол ажиллагаатай бие даасан эрчим хүчний шийдэлтэйгээр барьж байгуулна. Төвлөрсөн дулааны сүлжээ нь дулаан хуваарилах төвүүдээр дамжуулан хэрэглэгчдийн дулааны хэрэгцээг тасралтгүй найдвартай хангахаар зорьж байна. Хөгжлийн ерөнхий төлөвлөгөөний түвшинд төвлөрсөн дулаан хангамжийн болон эрчим хүчний эх үүсвэрийн ачаалал, хүчин чадлыг нарийвчлан тодорхойлох шаардлагатай.

1. **Цахилгаан хангамж**

Хархорум хотын цахилгааны ачааллыг 500МВт гэж тооцон хотын цахилгаан эрчим хүчийг дулааны цахилгаан станц, нарны цахилгаан станц, салхин цахилгаан станц, хог шатаах үйлдвэр зэргийг барьж хангахаар төлөвлөв. Шинэ цахилгаан эх үүсвэрүүдээс гарсан цахилгаан эрчим хүчийг 220кВ, 110кВ-ын дэд станц, өндөр хүчдэлийн цахилгаан дамжуулах агаарын шугам барьж цахилгаан дамжуулах, түгээх сүлжээ үүсгэх ба тус сүлжээг Монгол улсын төвийн бүсийн нэгдсэн сүлжээтэй уялдуулах боломжийг хангана.

"Шинэ сэргэлтийн бодлогo"-ын үйл ажиллагааны хөтөлбөрийг хэрэгжүүлэх хөгжлийн төслийн жагсаалтад тусгагдсан “Мандалговь-Арвайхээр” чиглэлийн 220кВ-ын 2 хэлхээт цахилгаан дамжуулах агаарын шугам, дэд станц барьж Хархорум хотод эхний ээлжид баригдах барилга байгууламжийг цахилгаан эрчим хүчээр хангахаар төлөвлөж байна.

1. **Нийгмийн дэд бүтцийн хангамж**

Шинэ хотын хүн амыг ая тухтай, амьдрах орчин нөхцөлийг хангах нийгмийн дэд бүтцийн төлөвлөлтийг боловсруулахдаа хот, тосгоны төлөвлөлт барилгажилтын норм ба дүрэмд заасан хүчин чадлаар барилга байгууламжийн хэрэгцээг тодорхойлсон бөгөөд хотын хөгжлийг эрчимжүүлэхийн тулд хүртээмжтэй, тогтвортой хотуудын хөгжлийг хангах янз бүрийн зарчмуудыг төлөвлөлтөд харгалзан үзэх шаардлагатай.

Хүртээмжтэй байдал: Сургууль, эрүүл мэндийн байгууллага, олон нийтийн төв гэх мэт нийгмийн дэд бүтцэд хөгжлийн бэрхшээлтэй болон хөдөлгөөний хязгаарлалттай хүмүүсийг оролцуулан бүх оршин суугчдад хялбар хүртээмжтэй байх нөхцөлийг бүрдүүлэх.

Эрх тэгш байдал: Нийгэм, эдийн засгийн байдал, арьсны өнгө, бусад хүчин зүйлээс үл хамааран нийгмийн дэд бүтцийн нөөц, үйлчилгээнд нийгмийн бүх гишүүдэд тэгш хүртээмжийг олгох.

Олон нийтийн оролцоо: Нийгмийн дэд бүтцийг орон нутгийн онцлог хэрэгцээ, хүсэл сонирхолд нийцүүлэхийн тулд төлөвлөлт, шийдвэр гаргах үйл явцад орон нутгийн иргэд, олон нийтийн байгууллагуудыг оролцуулах.

Тогтвортой байдал: Байгаль орчинд үзүүлэх сөрөг нөлөөллийг багасгахын тулд нийгмийн дэд бүтцийг барьж байгуулах, ашиглалтад оруулахдаа байгаль орчинд ээлтэй туршлага, дизайны зарчмуудыг тусгах.

Уян хатан байдал: Цаг хугацаа өнгөрөх тусам өөрчлөгдөж буй олон нийтийн хэрэгцээнд дасан зохицож, ирээдүйд барилга байгууламжийг өргөтгөх эсвэл өөр зориулалтаар ашиглах боломжийг олгох нийгмийн дэд бүтцийг төлөвлөх.

Холболт: Нийгмийн дэд бүтцийг хотын бусад системүүд, тухайлбал тээврийн сүлжээ, нийтийн орон зай зэрэгтэй уялдуулж, холболтыг сайжруулж, хамт олны мэдрэмжийг бий болгох.

Соёлын мэдрэмж: Нийгмийн дэд бүтцийг төлөвлөхдөө хотын иргэдийн соёлын олон янз байдлыг хүлээн зөвшөөрч, хүндэтгэж, тухайн орон нутгийн хүн амын үнэт зүйл, өвөрмөц байдлыг тусгах.

Олон үйлдэлт: Номын санг олон нийтийн төвтэй, цэцэрлэгт хүрээлэнг спортын байгууламжтай хослуулах гэх мэт олон чиг үүрэг, үйл ажиллагааг нэг байгууламжид нэгтгэснээр нийгмийн дэд бүтцийн ашиглалт, үр ашгийг дээд зэргээр нэмэгдүүлэх.

Урт хугацааны төлөвлөлт: Хотын нийгмийн дэд бүтцийн төлөвлөлтөд урт хугацааны хэтийн төлөвийг авч, хүн амын ирээдүйн өсөлт, технологийн дэвшил, нийгмийн өөрчлөлтийг харгалзан үзэх.

Эдгээр зарчмууд нь бүх оршин суугчдын амьдралын чанарыг сайжруулах эрч хүчтэй, хүртээмжтэй хотын орчныг бүрдүүлэхэд зайлшгүй шаардлагатай. Хотын нийгмийн дэд бүтцийн төлөвлөлтөд эдгээр зарчмуудыг тусгаснаар хотууд нийгмийн нэгдлийг дэмжиж, чухал үйлчилгээний хүртээмжийг сайжруулж, тогтвортой хөгжлийг дэмжих боломжтой.

**1.2 Эрх, хууль ёсны ашиг сонирхол нь хөндөгдөх этгээдийг тодорхойлсон байдал**

Шинэ Хархорум хотыг бүтээн байгуулахаар төлөвлөсөн 189,000 га талбайг Засгийн газрын тогтоолоор улсын тусгай хэрэгцээнд авсан байх бөгөөд нийт талбайн 7.92% буюу 2251 өмчлөх, эзэмших, ашиглах эрхийн 15,022 га газар нөлөөлөлд өртөж байна[[1]](#footnote-1).

Нөлөөлөд өртөж буй дээрх газрын эрхийг Шинэ Хархорум хотын төлөвлөлттэй уялдуулан зориулалтыг өөрчлөх, хэвээр үлдээх, нөхөх олговортойгоор газрыг нь эргүүлэн авах, өөр байршилд солих арга хэмжээг холбогдох хуульд заасны дагуу авч хэрэгжүүлж байгаа тул тэдгээрийн эрх, ашиг сонирхол шууд хөндөгдөхгүй байна гэж үзэв.

**1.3 Асуудал үүссэн шалтгаан, нөхцөлийг тодорхойлох**

Монгол Улсын нийт газар нутгийн 0.3 хувийг эзлэх Улаанбаатар хотод нийт хүн амын 50 хувь нь оршин сууж байгаа болон дотоодын нийт бүтээгдэхүүний 66 хувь ногдож байгаа нь цаашид ч Улаанбаатар хотын төвлөрөлийг нэмэгдүүлэхээр байна. Энэ нөхцөл байдал нь Монгол Улсын Үндсэн хуулиар олгосон иргэдийн эрүүл, аюулгүй орчинд амьдрах эрхийг хөндөхөөс гадна цаашилбал Монгол Улсын үндэсний аюулгүй байдалд нөлөөлөх хэмжээнд хүрээд байна.

Иймд Улаанбаатар хотын тулгамдсан асуудлыг шийдвэрлэхийн тулд Шинэ Хархорум хотын бүтээн байгуулалтыг эрчимжүүлэх замаар хэт төвлөрөлийг задалж, Улаанбаатар хотын хүн амын таталцлыг бодит хэмжээгээр багасгах хэрэгцээ, шаардлага бий болсон байна.

**Хоёр. АСУУДЛЫГ ШИЙДВЭРЛЭХ ЗОРИЛГЫГ ТОДОРХОЙЛОХ**

Монгол Улсын Ерөнхийлөгчийн 2022 оны 12 дугаар сарын 20-ны өдрийн “Хархорум хотын сэргээн байгуулах тухай” 230 дугаар зарлиг, Монгол Улсын Их Хурлын 2023 оны 01 дүгээр сарын 12-ны өдрийн “Орхоны хөндийд шинэ Хархорум хот байгуулах тухай” 07 дугаар тогтоолоор Шинэ Хархорум хотыг байгуулахаар шийдвэрлэсэн.

Монгол Улсын Их Хурлын 2020 оны 52 дугаар тогтоолоор “Алсын хараа 2050” Монгол Улсын хөгжлийн бодлогод “Шинэ Хархорум” хотыг байгуулахаар шийдвэрлэсэн. Монгол Улсад хүчин төгөлдөр мөрдөгдөж буй Газрын тухай хууль, Барилгын тухай хууль, Хот байгуулалтын тухай хууль зэрэг салбар эрх зүйн зохицуулалт бүхий хууль тогтоомжид шинээр хот байгуулах, түүний бүтээн байгуулалттын үйл ажиллагаатай холбоотой харилцаа зохицуулалтгүй үлдсэн нь хуулийн төсөл боловсруулах үндэслэл болж байна.

**2.1 Шинэ Хархорум хотыг байгуулснаар гарах эерэг үр дагавар**

1. Хот төлөвлөлт, түүний бүтээн байгуулалтын үйл ажиллагаатай холбоотой нарийвчилсан зохицуулалт бүхий эрх зүйн орчин бүрдэнэ.

2. Хүн амын хэт төвлөрөл, түгжрэл, утаа, бохирдол зэрэг Улаанбаатар хотын тулгамдсан асуудлыг шийдвэрлэнэ.

3. Хархорум хотыг 500,000 хүн амтай байхаар тооцож үзвэл шинээр 285,000 гаруй ажлын байрыг бий болгох бөгөөд үүнийг дагаад жилд зөвхөн хүнсний хэрэгцээнд 2.1 их наяд төгрөгийн бараа, бүтээгдэхүүн шаардагдана. Үүнийг Шинэ Хархорум хоттой хил залгаа орших аймаг, сумаас бүрэн хангах боломжтой нь орон нутгийн эдийн засгийн хөгжилд эерэг нөлөөг үзүүлнэ.

4. Хархорум хотын бүтээн байгуулалттай холбоотой төрөөс үзүүлэх татварын болон татварын бус дэмжлэг, чөлөөт бүс, гаалийн тусгай бүсэд үзүүлэх хөнгөлөлт, чөлөөлөлт нь гадаад, дотоодын хөрөнгө оруулалтыг нэмэгдүүлэх, бизнесийн таатай орчин бүрдэх, үйлдвэрлэл, үйлчилгээ явуулах, хүчин чадал нэмэгдэх, олон тулгуурт эдийн засаг бүрдэх боломж үүснэ.

**Гурав. ЗОХИЦУУЛАЛТЫН ҮР НӨЛӨӨГ ТАНДАН СУДАЛСАН БАЙДАЛ**

Шинэ Хархорум хотын бүтээн байгуулалтыг дэмжих хуулийн төслийг хүний эрх, эдийн засаг, нийгэм, байгаль орчинд үзүүлэх үр нөлөөг шалгуур асуултын дагуу тандсан байдлыг Хүснэгт 1, 2, 3, 4-р харуулав.

**ХҮНИЙ ЭРХЭД ҮЗҮҮЛЭХ ҮР НӨЛӨӨ**

*Хүснэгт 1*

|  |  |  |  |  |
| --- | --- | --- | --- | --- |
| Үзүүлэх үр  нөлөө | Холбогдох асуулт | Хариулт | | Тайлбар |
| 1.Хүний эрхийн суурь зарчмуудад нийцэж байгаа эсэх | * 1. Ялгаварлан гадуурхахгүй ба тэгш байх | | | |
| * + 1. Ялгаварлан гадуурхахыг хориглох эсэх | **Тийм** | Үгүй | Монгол Улсад хууль ёсоор оршин суугаа хүн бүр хууль, шүүхийн өмнө эрх тэгш байна.  Хүнийг үндэс, угсаа, хэл, арьсны өнгө, нас, хүйс, нийгмийн гарал, байдал, хөрөнгө чинээ, эрхэлсэн ажил, албан тушаал, шашин шүтлэг, үзэл бодол, боловсролоор нь ялгаварлан гадуурхаж үл болно. Хүн бүр эрх зүйн этгээд байна. |
| * + 1. Ялгаварлан гадуурхсан буюу аль нэг бүлэгт давуу байдал үүсгэх эсэх | Тийм | **Үгүй** |
| * + 1. Тодорхой эмзэг бүлгийн нөхцөл байдлыг сайжруулах зорилгоор авч хэрэгжүүлэх арга хэмжээ бол олон улсын болон үндэсний хууль тогтоомжид заасан хүний эрхийн хэм хэмжээтэй нийцэж байгаа эсэх | **Тийм** | Үгүй |
| * 1. Оролцоог хангах | | |  |
| * + 1. Зохицуулалтын хувилбарыг сонгохдоо оролцоог хангасан эсэх, ялангуяа эмзэг бүлэг, цөөнхийн оролцох боломжийг бүрдүүлсэн эсэх | **Тийм** | Үгүй | Хуулийн төсөлд иргэд, холбогдох байгууллагаас цахимаар санал авах, төр, мэргэжлийн ТББ, мэргэжлийн холбоод, хувийн хэвшлийн мэдээлэл солилцох оролцоог хангаж ажиллана. |
| * + 1. Зохицуулалтыг бий болгосноор эрх, хууль ёсны ашиг сонирхол нь хөндөгдөж байгаа, эсхүл хөндөгдөж болзошгүй иргэдийг тодорхойлсон эсэх | **Тийм** | Үгүй |
| * 1. Хууль дээдлэх зарчим ба сайн засаглал, хариуцлага | | |  |
| * + 1. Зохицуулалтыг бий болгосноор хүний эрхийг хөхүүлэн дэмжих, хангах, хамгаалах явцад ахиц дэвшил гарах эсэх | **Тийм** | Үгүй | Эрүүл, аюулгүй орчинд амьдрах эрхийн баталгаагаар хангах |
| * + 1. Зохицуулалтын хувилбар нь хүний эрхийн Монгол Улсын олон улсын гэрээ, хүний эрхийг хамгаалах механизмийн талаар НҮБ-аас өгсөн зөвлөмжид нийцэж байгаа эсэх | **Тийм** | Үгүй |  |
| * + 1. Хүний эрхийг зөрчигчдөд хүлээлгэх хариуцлагыг тусгах эсэх | **Тийм** | Үгүй | Хууль зөрчигчдөд хүлээлгэх хариуцлагын төрлийг тодорхойлсон |
| 2.Хүний эрхийг  хязгаарласан зохицуулалт агуулсан эсэх | 2.1. Зохицуулалт нь хүний эрхийг хязгаарлах тохиолдолд энэ нь хууль ёсны ашиг сонирхолд нийцсэн эсэх | **Тийм** | Үгүй | Хуульд зааснаас бусад тохиолдолд хүний эрхийг хязгаарлахгүй байх |
| 2.2. Хязгаарлалт тогтоох нь зайлшгүй эсэх | Тийм | **Үгүй** |
| 3.Эрх агуулагч | 3.1. Зохицуулалтын хувилбарт хамаарах бүлгүүд буюу эрх агуулагчдыг тодорхойлсон эсэх | **Тийм** | Үгүй | Монгол Улсын иргэн, хуулийн этгээд |
| 3.2. Эрх агуулагчдыг эмзэг байдлаар нь ялгаж тодорхойлсон эсэх | Тийм | **Үгүй** |  |
| 3.3. Зохицуулалтын хувилбар нь энэхүү эмзэг бүлгийн нөхцөл байдлыг харгалзан үзэж, тэдний эмзэг байдлыг дээрдүүлэхэд чиглэсэн эсэх | **Тийм** | Үгүй | Иргэн, хуулийн этгээдэд Татварын болон татварын бус хөнгөлөлт, чөлөөлөлтийг тэгш байдлын зарчмын дагуу үзүүлэх. |
| 3.4. Эрх агуулагчдын, ялангуяа эмзэг бүлгийн ялгаатай хэрэгцээг тооцсон мэдрэмжтэй зохицуулалтыг тусгах эсэх (хөгжлийн бэрхшээлтэй, үндэстний цөөнх, хэлний цөөнх, гагцхүү эдгээрээр хязгаарлахгүй) | **Тийм** | Үгүй |
| 4.Үүрэг хүлээгч | 4.1. Үүрэг хүлээгчдийг тодорхойлсон эсэх | **Тийм** | Үгүй | Төрийн байгууллага, албан тушаалтан, корпорацийн хүлээх үүргийг тодорхойлох |
| 5.Жендэрийн  эрх тэгш байдлыг хангах тухай хуульд нийцүүлсэн эсэх | 5.1. Жендэрийн үзэл баримтлалыг тусгасан эсэх | **Тийм** | Үгүй | Хуулийн төсөлд жендерийн тэгш байдлыг хөндөх зохицуулалт оруулахгүй |
| 5.2. Эрэгтэй, эмэгтэй хүний тэгш эрх, тэгш боломж, тэгш хандлагын баталгааг бүрдүүлэх эсэх | **Тийм** | Үгүй |

**ЭДИЙН ЗАСАГТ ҮЗҮҮЛЭХ ҮР НӨЛӨӨ**

*Хүснэгт 2*

|  |  |  |  |  |
| --- | --- | --- | --- | --- |
| Үзүүлэх үр  нөлөө | Холбогдох асуулт | Хариулт | | Тайлбар |
| 1.Дэлхийн зах зээл дээр өрсөлдөх чадвар | * 1. Дотоодын аж ахуйн нэгж болон гадаадын хөрөнгө оруулалттай аж ахуйн нэгж хоорондын өрсөлдөөнд нөлөө үзүүлэх эсэх | **Тийм** | Үгүй | Сөрөг нөлөөгүй |
| * 1. Хил дамнасан хөрөнгө оруулалтын шилжилт хөдөлгөөнд нөлөө үзүүлэх эсэх (эдийн засгийн байршил өөрчлөгдөхийг оролцуулан) | **Тийм** | Үгүй | Сөрөг нөлөөгүй |
| * 1. Дэлхийн зах зээл дээрх таагүй нөлөөллийг Монголын зах зээлд орж ирэхээс хамгаалахад нөлөөлж чадах эсэх | **Тийм** | Үгүй | Сөрөг нөлөөгүй |
| 2.Дотоодын зах зээлийн өрсөлдөх чадвар болон тогтвортой байдал | 2.1. Хэрэглэгчдийн шийдвэр гаргах боломжийг бууруулах эсэх | Тийм | **Үгүй** | Сөрөг нөлөөгүй |
| 2.2. Хязгаарлагдмал өрсөлдөөний улмаас үнийн хөөрөгдлийг бий болгох эсэх | Тийм | **Үгүй** | Сөрөг нөлөөгүй |
| 2.3. Зах зээлд шинээр орж ирж байгаа аж ахуйн нэгжид бэрхшээл, хүндрэл бий болгох эсэх | Тийм | **Үгүй** | Сөрөг нөлөөгүй |
| 2.4. Зах зээлд шинээр монополийг бий болгох эсэх | Тийм | **Үгүй** | Сөрөг нөлөөгүй |
| 3.Аж ахуйн нэгжийн үйлдвэрлэлийн болон захиргааны зардал | 3.1. Зохицуулалтын хувилбарыг хэрэгжүүлснээр аж ахуйн нэгжид шинээр зардал үүсэх эсэх | Тийм | **Үгүй** | Сөрөг нөлөөгүй |
| 3.2. Санхүүжилтийн эх үүсвэр олж авахад нөлөө үзүүлэх эсэх | **Тийм** | Үгүй | Сөрөг нөлөөгүй |
| 3.3. Зах зээлээс тодорхой бараа бүтээгдэхүүнийг худалдан авахад хүргэх эсэх | Тийм | **Үгүй** | Сөрөг нөлөөгүй |
| 3.4. Бараа бүтээгдэхүүний борлуулалтад ямар нэг хязгаарлалт, эсхүл хориг тавих эсэх | Тийм | **Үгүй** | Сөрөг нөлөөгүй |
| 3.5. Аж ахуйн нэгжийг үйл ажиллагаагаа зогсооход хүргэх эсэх | Тийм | **Үгүй** | Сөрөг нөлөөгүй |
| 4.Мэдээлэх үүргийн улмаас үүсч байгаа захиргааны зардлын ачаалал | 4.1. Хуулийн этгээдэд захиргааны шинж чанартай нэмэлт зардал (Тухайлбал, мэдээлэх, тайлан гаргах г.м) бий болгох эсэх | Тийм | **Үгүй** | Сөрөг нөлөөгүй |
| 5.Өмчлөх эрх | 5.1.Өмчлөх эрхийг (үл хөдлөх, хөдлөх эд хөрөнгө, эдийн бус баялаг зэргийг) хөндсөн зохицуулалт бий болох эсэх | Тийм | **Үгүй** | Сөрөг нөлөөгүй |
| 5.2.Өмчлөх эрх олж авах, шилжүүлэх болон хэрэгжүүлэхэд хязгаарлалт бий болгох эсэх | Тийм | **Үгүй** | Сөрөг нөлөөгүй |
| 5.3.Оюуны өмчийн (патент, барааны тэмдэг, зохиогчийн эрх зэрэг) эрхийг хөндсөн зохицуулалт бий болгох эсэх | Тийм | **Үгүй** | Сөрөг нөлөөгүй |
| 6.Инноваци болон судалгаа шинжилгээ | 6.1.Судалгаа шинжилгээ, нээлт хийх, шинэ бүтээл гаргах асуудлыг дэмжих эсэх | **Тийм** | Үгүй |  |
| 6.2.Үйлдвэрлэлийн шинэ технологи болон шинэ бүтээгдэхүүн нэвтрүүлэх, дэлгэрүүлэхийг илүү хялбар болгох эсэх | **Тийм** | Үгүй |  |
| 7.Хэрэглэгч болон гэр бүлийн төсөв | 7.1.Хэрэглээний үнийн түвшинд нөлөө үзүүлэх эсэх | **Тийм** | Үгүй | Эерэг нөлөө үзүүлнэ |
| 7.2.Хэрэглэгчдийн хувьд дотоодын зах зээлийг ашиглах боломж олгох эсэх | **Тийм** | Үгүй |  |
| 7.3.Хэрэглэгчдийн эрх ашигт нөлөөлөх эсэх | **Тийм** | Үгүй | Эерэг нөлөө үзүүлнэ |
| 7.4.Хувь хүний/гэр бүлийн санхүүгийн байдалд (шууд буюу урт хугацааны туршид) нөлөө үзүүлэх эсэх | **Тийм** | Үгүй | Эерэг нөлөө үзүүлнэ |
| 8.Тодорхой бүс нутаг, салбарууд | 8.1.Тодорхой бүс нутагт буюу тодорхой нэг чиглэлд ажлын байрыг шинээр бий болгох эсэх | **Тийм** | Үгүй | 200,000 гаруй ажлын байр бий болгоно |
| 8.2.Тодорхой бүс нутагт буюу тодорхой нэг чиглэлд ажлын байр багасгах чиглэлээр нөлөө үзүүлэх эсэх | Тийм | **Үгүй** |  |
| 8.3.Жижиг, дунд үйлдвэр, эсхүл аль нэг салбарт нөлөө үзүүлэх эсэх | **Тийм** | Үгүй | Хот байгуулалтын ажлын хүрээнд жижиг, дунд үйлдвэрлэлийг нэмэгдүүлэх, дэмжих |
| 9.Төрийн захиргааны байгууллага | 9.1.Улсын төсөвт нөлөө үзүүлэх эсэх | **Тийм** | Үгүй | Хархорум хотын бүтээн байгуулалтын тодорхой хэсгийг улсын төсвийн хөрөнгө оруулалтаар шийдвэрлэнэ |
| 9.2.Шинээр төрийн байгууллага байгуулах, эсхүл төрийн байгууллагад бүтцийн өөрчлөлт хийх шаардлага тавигдах эсэх | Тийм | **Үгүй** |  |
| 9.3.Төрийн байгууллагад захиргааны шинэ чиг үүрэг бий болгох эсэх | Тийм | **Үгүй** |  |
| 10.Макро эдийн засгийн хүрээнд | 10.1.Эдийн засгийн өсөлт болон ажил эрхлэлтийн байдалд нөлөө үзүүлэх эсэх | **Тийм** | Үгүй | Эерэг нөлөө үзүүлнэ |
| 10.2.Хөрөнгө оруулалтын нөхцөлийг сайжруулах, зах зээлийн тогтвортой хөгжлийг дэмжих эсэх | **Тийм** | Үгүй | Эерэг нөлөө үзүүлнэ |
| 10.3.Инфляци нэмэгдэх эсэх | Тийм | **Үгүй** |  |
| 11.Олон улсын харилцаа | 11.1.Монгол Улсын олон улсын гэрээтэй нийцэж байгаа эсэх | **Тийм** | Үгүй |  |

**НИЙГЭМД ҮЗҮҮЛЭХ ҮР НӨЛӨӨ**

*Хүснэгт 3*

|  |  |  |  |  |
| --- | --- | --- | --- | --- |
| Үзүүлэх үр  нөлөө | Холбогдох асуулт | Хариулт | | Тайлбар |
| 1.Ажил эрхлэлтийн байдал, хөдөлмөрийн зах зээл | 1.1.Шинээр ажлын байр бий болох эсэх | **Тийм** | Үгүй | Ажлын байрыг нэмэгдүүлнэ |
| 1.2.Шууд болон шууд бусаар ажлын байрны цомхотгол бий болгох эсэх | Тийм | **Үгүй** |
| 1.3.Тодорхой ажил мэргэжлийн хүмүүс болон хувиараа хөдөлмөр эрхлэгчдэд нөлөө үзүүлэх эсэх | **Тийм** | Үгүй | Шинээр ажлын байр бий болсноор эерэг нөлөө үзүүлнэ |
| 1.4.Тодорхой насны хүмүүсийн ажил эрхлэлтийн байдалд нөлөөлөх эсэх | **Тийм** | Үгүй | Эерэг нөлөө үзүүлнэ |
| 2.Ажлын стандарт, хөдөлмөрлөх эрх | 2.1.Ажлын чанар, стандартад нөлөөлөх эсэх | **Тийм** | Үгүй | Эерэг нөлөө үзүүлнэ |
| 2.2.Ажилчдын эрүүл мэнд, хөдөлмөрийн аюулгүй байдалд нөлөөлөх эсэх | **Тийм** | Үгүй | Эерэг нөлөө үзүүлнэ |
| 2.3.Ажилчдын эрх, үүрэгт шууд болон шууд бусаар нөлөөлөх эсэх | Тийм | **Үгүй** | Сөрөг нөлөөгүй |
| 2.4.Шинээр ажлын стандарт гаргах эсэх | **Тийм** | Үгүй | Орчин үеийн ухаалаг хотыг байгуулахад шаардлагатай стандартыг авч хэрэгжүүлнэ |
| 2.5.Ажлын байранд технологийн шинэчлэлийг хэрэгжүүлэхтэй холбогдсон өөрчлөлт бий болгох эсэх | **Тийм** | Үгүй | Үйлдвэрлэл, технологийн дэвшил, инновацийн хөгжүүлэлттэй холбоотой эерэг нөлөө бүхий өөрчлөлт бий болно. |
| 3.Нийгмийн тодорхой бүлгийг хамгаалах асуудал | 3.1.Шууд болон шууд бусаар тэгш бус байдал үүсгэх эсэх | Тийм | **Үгүй** | Сөрөг нөлөөгүй |
| 3.2.Тодорхой бүлэг болон хүмүүст сөрөг нөлөө үзүүлэх эсэх. Тухайлбал, эмзэг бүлэг, хөгжлийн бэршээлтэй иргэд, ажилгүй иргэд, үндэстний цөөнхөд гэх мэт | Тийм | **Үгүй** | Сөрөг нөлөөгүй |
| 3.3.Гадаадын иргэдэд илэрхий нөлөөлөх эсэх | Тийм | **Үгүй** | Сөрөг нөлөөгүй |
| 4.Төрийн удирдлага, сайн засаглал, шүүх эрх мэдэл, хэвлэл мэдээлэл, ёс суртахуун | 4.1.Засаглалын харилцаанд оролцогчдод нөлөөлөх эсэх | Тийм | **Үгүй** | Сөрөг нөлөөгүй |
| 4.2.Төрийн байгууллагуудын үүрэг, үйл ажиллагаанд нөлөөлөх эсэх | Тийм | **Үгүй** | Сөрөг нөлөөгүй. Эрх зүйн орчин боловсронгуй болсноор төрийн байгууллагын үүрэг, үйл ажиллагааны чанар, хүртээмж сайжирна |
| 4.3.Төрийн захиргааны албан хаагчдын эрх, үүрэг, харилцаанд нөлөөлөх эсэх | Тийм | **Үгүй** |
| 4.4.Иргэдийн шүүхэд хандах, асуудлаа шийдвэрлүүлэх эрхэд нөлөөлөх эсэх | Тийм | **Үгүй** | Сөрөг нөлөөгүй |
| 4.5.Улс төрийн нам, төрийн бус байгууллагын үйл ажиллагаанд нөлөөлөх эсэх | Тийм | **Үгүй** | Сөрөг нөлөөгүй |
| 5.Нийтийн эрүүл мэнд, аюулгүй байдал | 5.1.Хувь хүн/нийт хүн амын дундаж наслалт, өвчлөлт, нас баралтын байдалд нөлөөлөх эсэх | **Тийм** | Үгүй | Иргэдийн эрүүл, аюулгүй орчинд амьдрах боломжийг бүрдүүлснээр эерэг нөлөө үзүүлнэ |
| 5.2.Зохицуулалтын хувилбарын улмаас үүсэх дуу чимээ, агаар, хөрсний чанарын өөрчлөлт хүн амын эрүүл мэндэд сөрөг нөлөө үзүүлэх эсэх | Тийм | **Үгүй** |  |
| 5.3.Хүмүүсийн амьдралын хэв маяг (хооллолт, хөдөлгөөн, архи, тамхины хэрэглээ)-т нөлөөлөх эсэх | **Тийм** | Үгүй | Эерэг нөлөө үзүүлнэ |
| 6.Нийгмийн хамгаалал, эрүүл мэнд, боловсролын систем | 6.1.Нийгмийн үйлчилгээний чанар, хүртээмжид нөлөөлөх эсэх | **Тийм** | Үгүй | Эерэг нөлөө үзүүлнэ |
| 6.2.Ажилчдын боловсрол, шилжилт хөдөлгөөнд нөлөөлөх эсэх | **Тийм** | Үгүй | Эерэг нөлөө үзүүлнэ |
| 6.3.Иргэдийн боловсрол (төрийн болон хувийн хэвшлийн боловсрролын байгууллага) олох, мэргэжил эзэмших, давтан сургалтад хамрагдахад сөрөг нөлөө үзүүлэх эсэх | Тийм | **Үгүй** | Сөрөг нөлөөгүй |
| 6.4.Нийгмийн болон эрүүл мэндийн үйлчилгээ авахад сөрөг нөлөө үзүүлэх эсэх | Тийм | **Үгүй** | Сөрөг нөлөөгүй |
| 6.5.Их, дээд сургуулиудын үйл ажиллагаа, өөрийн удирдлагад нөлөөлөх эсэх | Тийм | **Үгүй** | Сөрөг нөлөөгүй |
| 7.Гэмт хэрэг, нийгмийн аюулгүй байдал | 7.1.Нийгмийн аюулгүй байдал, гэмт хэргийн нөхцөл байдалд нөлөөлөх эсэх | **Тийм** | Үгүй | Иргэдийг эрүүл, аюулгүй орчин үеийн ухаалаг хотод оршин суух боломжоор хангаснаар гэмт хэрэг гаралтын тоо буурна. |
| 7.2.Хуулийг албадан хэрэгжүүлэхэд нөлөөлөх эсэх | Тийм | **Үгүй** | Сөрөг нөлөөгүй |
| 7.3.Гэмт хэргийн илрүүлэлтэд нөлөө үзүүлэх эсэх | **Тийм** | Үгүй | Эерэг нөлөө үзүүлнэ |
| 7.4.Гэмт хэргийн хохирогчид, гэрчийн эрхэд сөрөг нөлөө үзүүлэх эсэх | Тийм | **Үгүй** | Сөрөг нөлөөгүй |
| 8.Соёл | 8.1.Соёлын өвийг хамгаалахад нөлөө үзүүлэх эсэх | **Тийм** | Үгүй | Эерэг нөлөө үзүүлнэ |
| 8.2.Хэл, соёлын ялгаатай байдал бий болгох эсэх, эсхүл уг ялгаатай байдалд нөлөөлөх эсэх | Тийм | **Үгүй** | Сөрөг нөлөөгүй |
| 8.3.Иргэдийн түүх, соёлоо хамгаалах оролцоонд нөлөөлөх эсэх | **Тийм** | Үгүй | Эерэг нөлөө үзүүлнэ |

БАЙГАЛЬ ОРЧИНД ҮЗҮҮЛЭХ НӨЛӨӨ

*Хүснэгт 4*

|  |
| --- |
|  |
| Үзүүлэх үр  нөлөө | Холбогдох асуулт | Хариулт | | Тайлбар |
| 1.Агаар | 1.1.Зохицуулалтын хувилбарын үр дүнд агаарын бохирдлыг нэмэгдүүлэх эсэх | Тийм | **Үгүй** | Улаанбаатар хотын агаарын бохирдлыг бууруулах эерэг нөлөөтэй |
| 2.Зам тээвэр, түлш, эрчим хүч | 2.1.Тээврийн хэрэгслийн түлшний хэрэглээг нэмэгдүүлэх/бууруулах эсэх | Тийм | **Үгүй** | Сөрөг нөлөөгүй |
| 2.2.Эрчим хүчний хэрэглээг нэмэгдүүлэх эсэх | Тийм | **Үгүй** | Хархорум хот байгуулагдснаар Улаанбаатар хотын эрчим хүчний хэрэглээний даац нэмэгдэхгүй |
| 2.3.Эрчим хүчний үйлдвэрлэлд нөлөө үзүүлэх эсэх | **Тийм** | Үгүй | Сөрөг нөлөөгүй |
| 2.4.Тээврийн хэрэгслийн агаарын бохирдлыг нэмэгдүүлэх эсэх | Тийм | **Үгүй** | Улаанбаатар хотын агаарын бохирдлыг бууруулах эерэг нөлөөтэй |
| 3.Ан амьтан, ургамлыг хамгаалах | 3.1.Ан амьтны тоо хэмжээг бууруулах эсэх | Тийм | **Үгүй** | Сөрөг нөлөөгүй |
| 3.2.Ховордсон болон нэн ховор амьтан, ургамалд сөргөөр нөлөөлөх эсэх | Тийм | **Үгүй** | Сөрөг нөлөөгүй |
| 3.3.Ан амьтдын нүүдэл, суурьшилд сөргөөр нөлөөлөх эсэх | Тийм | **Үгүй** | Сөрөг нөлөөгүй |
| 3.4.Тусгай хамгаалалттай газар нутагт сөргөөр нөлөөлөх эсэх | Тийм | **Үгүй** | Сөрөг нөлөөгүй |
| 4.Усны нөөц | 4.1.Газрын дээрх ус болон гүний ус, цэвэр усны нөөцөд сөргөөр нөлөөлөх эсэх | Тийм | **Үгүй** | Сөрөг нөлөөгүй |
| 4.2.Усны бохирдлыг нэмэгдүүлэх эсэх | Тийм | **Үгүй** | Сөрөг нөлөөгүй |
| 4.3.Ундны усны чанарт нөлөөлөх эсэх | Тийм | **Үгүй** | Сөрөг нөлөөгүй |
| 5.Хөрсний бохирдол | 5.1.Хөрсний бохирдолтод нөлөө үзүүлэх эсэх | Тийм | **Үгүй** | Сөрөг нөлөөгүй |
| 5.2.Хөрсийг эвдэх, ашиглагдсан талбайн хэмжээг нэмэгдүүлэх эсэх | **Тийм** | Үгүй | Сөрөг нөлөөгүй |
| 6.Газрын ашиглалт | 6.1.Ашиглагдаагүй байсан газрыг ашиглах эсэх | **Тийм** | Үгүй | Сөрөг нөлөөгүй |
| 6.2.Газрын зориулалтыг өөрчлөх эсэх | **Тийм** | Үгүй | Сөрөг нөлөөгүй |
| 6.3.Экологийн зориулалтаар хамгаалагдсан газрын зориулалтыг өөрчлөх эсэх | Тийм | **Үгүй** | Сөрөг нөлөөгүй |
| 7.Нөхөн сэргээгдэх/нөхөн сэргээгдэхгүй байгалийн баялаг | 7.1.Нөхөн сэргээгдэх байгалийн баялгийг өөрөө нөхөн сэргээгдэх чадавхийг нь алдагдуулахгүйгээр зохистой ашиглах эсэх | **Тийм** | Үгүй | Сөрөг нөлөөгүй |
| 7.2.Нөхөн сэргээгдэхгүй байгалийн баялгийн ашиглалт нэмэгдэх эсэх | Тийм | **Үгүй** | Сөрөг нөлөөгүй |

Дөрөв. ОЛОН УЛСЫН БОЛОН БУСАД УЛСЫН ЭРХ ЗҮЙН ЗОХИЦУУЛАЛТЫГ ХАРЬЦУУЛСАН СУДАЛГАА

Дэлхийн бусад улс орны жишгээр тухайн улсын нийслэл нийт хүн амын 10 хувь болон түүнээс дээш хэмжээний оршин суугчтай болсон тохиолдолд нийслэлээ шилжүүлэх нэг үндэслэл болдог. Гадаад улс орнуудыг судалж үзэхэд 2024 оны байдлаар БНСолонгос, Филиппин, Индонез, Египет, Өмнөд Судан, Экваторын Гвинэй улсууд нийслэлээ шилжүүлэх, шинэ хот байгуулах ажлыг үе шаттайгаар хэрэгжүүлж байна.

Хамгийн ойрын жишээ нь БНСолонгос улс Ёнги-Гонжу мужид засаг захиргааны шинэ хотыг байгуулах шийдвэр гаргахдаа тусгайлсан хуулийг баталж, уг хуулиар бүтээн байгуулалттай холбоотой харилцааг зохицуулсан[[2]](#footnote-2).

Дээрх хуулиар шинэ хотыг бүтээн байгуулах үеийн удирдлага, зохион байгуулалт, засаг захиргааны бусад нэгжийн үүрэг, нүүлгэн шилжүүлэх төлөвлөгөө, шинэ хотын төлөвлөлт, хотын хөгжлийн ерөнхий төлөвлөгөө боловсруулах, батлах зэрэг зөвхөн тухай хотыг бүтээн байгуулах үед шаардлагатай олон чухал асуудлыг нарийвчлан 8 бүлэг 71 зүйл бүхий хуулиар зохицуулсан байна.

**Тав. ДҮГНЭЛТ**

Монгол Улсын Засгийн газрын 2016 оны 59 дүгээр тогтоолын нэгдүгээр хавсралтаар батлагдсан “Хууль тогтоомжийн хэрэгцээ, шаардлагыг урьдчилан тандан судлах аргачлал”-ын дагуу хийж гүйцэтгэсэн энэхүү судалгааны үр дүнд дараах дүгнэлтийг хийв.

Монгол Улс нь 1974 оны Булган аймгийн нутаг дэвсгэрт Эрдэнэт хотыг байгуулснаас хойш шинэ хот байгуулаагүй. Мөн Монгол Улсын Засаг захиргаа нутаг дэвсгэрийн нэгж, түүний удирдлагын тухай хууль, Хот, тосгоны эрх зүйн байдлын тухай хууль, Хот байгуулалтын тухай хуульд тухайн хотын эрх зүйн байдалтай холбоотой зохицуулалтыг агуулдаг боловч шинэ хот байгуулах үеийн төлөвлөлт, бүтээн байгуулалтын үед дагаж мөрдөх нарийвчилсан зохицуулалт байдаггүй.

Иймд хуулийн төсөл боловсруулахдаа дараах санал, зөвлөмжийг харгалзан үзэж холбогдох зохицуулалтыг тусгах нь зүйтэй байна. Тухайлбал:

* Шинэ Хархорум хотын бүтээн байгуулалтын үеийн удирдлага зохион байгуулалтыг хуулиар нарийвчлан тодорхойлох нь бүтээн байгуулалтын ажил үр өгөөжтэй, чанартай явагдах, төрийн байгууллага, албан тушаалтны чиг үүргийг давхардуулахгүй байх, цаашлаад хариуцлага тооцох этгээд тодорхой байх боломжийг бүрдүүлнэ.
* Бүтээн байгуулалтын үед сан байгуулах замаар хөрөнгө төвлөрүүлэх болон Төрөөс үзүүлэх санхүүжилтийн эх үүсвэрийг тодорхой заах.
* Бүтээн байгуулалтын ажлыг төсөл сонгон шалгаруулах, төр хувийн хэвшлийн түншлэл болон хуулиар зөвшөөрсөн бусад арга хэлбэрээр явуулах боломжийг тодорхойлж өгөх.
* Шинэ Хархорум хотын бүтээн байгуулалтанд оролцох этгээдэд Төрөөс үзүүлэх татварын болон татварын бус дэмжлэгээр дамжуулан гадаад, дотоодын хөрөнгө оруулалтыг хэрхэн татах талаар зохицуулалтыг оруулах.

**Зургаа. АШИГЛАСАН ЭХ СУРВАЛЖ**

1. Монгол Улсын Үндсэн хууль;
2. Монгол Улсын Засаг захиргаа, нутаг дэвсгэрийн нэгж түүний удирдлагын тухай хууль;
3. Монгол Улсын нийслэл Улаанбаатар хотын эрх зүйн байдлын тухай хууль;
4. Хот, тосгоны эрх зүйн байдлын тухай хууль;
5. Хот байгуулалтын тухай хууль;
6. Монгол Улсын урт хугацааны хөгжлийн бодлого “Алсын хараа-2050”;
7. https://www.law.go.kr/LSW/eng/engLsSc.do?menuId=2&section=lawNm&query=city&x=46&y=37#liBgcolor1

1. *ГЗБГЗЗЕГ-ын 2024.02.20-ны өдрийн 1/430 тоот албан бичиг* [↑](#footnote-ref-1)
2. https://www.law.go.kr/LSW/eng/engLsSc.do?menuId=2&section=lawNm&query=city&x=46&y=37#liBgcolor1 [↑](#footnote-ref-2)